กรมควบคุมโรค ตั้งเป้าลดจำนวนผู้ติดเชื้อเอชไอวีรายใหม่ไม่เกิน 1,000 คนต่อปี สามารถเข้าถึงสิทธิทางสังคมและการรักษา
นายแพทย์ธเรศ กรัษนัยรวิวงค์ อธิบดีกรมควบคุมโรค กล่าวว่า ตามที่องค์การอนามัยโลกกำหนดให้วันที่ 1 ธันวาคมของทุกปีเป็นวันเอดส์โลก เพื่อสร้างความตระหนักถึงความสำคัญของการป้องกันโรคเอดส์ การยอมรับและเข้าใจผู้ติดเชื้อเอชไอวีทั่วโลก สำหรับประเทศไทยได้ขับเคลื่อนยุทธศาสตร์แห่งชาติ ว่าด้วยการยุติปัญหาเอดส์ ปี 2560 – 2573 มีเป้าหมายลดจำนวนผู้ติดเชื้อรายใหม่ไม่ให้เกิน 1,000 คนต่อปี ลดการเสียชีวิต ไม่เกิน 4,000 รายต่อปี และลดการตีตรา การเลือกปฏิบัติและเพศภาวะลงเหลือไม่เกินร้อยละ 10 สำหรับในปีที่ผ่านมา มีผู้ติดเชื้อรายใหม่ ประมาณ 6,500 คน/ปี เสียชีวิต 9,300 ราย/ปี ยังมีชีวิตอยู่ ประมาณ 520,000 คน โดยผู้ติดเชื้อรายใหม่ ร้อยละ 97 เกิดจากการมีเพศสัมพันธ์ที่ไม่ป้องกัน ด้านนายแพทย์ปรีชา เปรมปรี รองอธิบดีกรมควบคุมโรค กล่าวว่า ปีนี้มุ่งเน้นการจัดบริการเพื่อให้ทุกคนมีสิทธิ์ในการเข้าถึงบริการป้องกัน การตรวจหาการติดเชื้อเอชไอวีและบริการรักษาด้วยยาต้านไวรัส จนสามารถกดไวรัสได้สำเร็จ โดยสร้างความตระหนักและความเข้าใจอย่างถูกต้องว่าเอดส์เป็นเรื่องปกติ  ทุกบริการที่เกี่ยวเนื่อง จะสามารถเข้าถึงและการใช้ถุงยางอนามัยในการป้องกัน กล้าที่จะตรวจหาการติดเชื้อ รวมไปถึงการเข้ารับบริการดูแลรักษาเป็นสิ่งที่ทุกคนสามารถเข้าถึงได้ง่าย อย่างเท่าเทียม นำไปสู่คุณภาพชีวิตที่ดีและสามารถอยู่ร่วมกันในสังคมได้ตามปกติ